《和余时升周子美江雨有怀雨不绝诗韵各赋一首》
宋代·郭印

天作淫雨似秋中，沾湿恐侵河伯宫。
螟螣欲伤禾黍秀，鼋鼍尚快波涛风。
谁驱天际乱云墨，且放山巅晴日红。
有酒亟来相就饮，流光一去大江东。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。